《天坛从祷喜雨赋得十二韵上王老师》
明代·李之世

方甸开黄域，圜陵象紫枢。森沈诸籁寂，惨澹百灵趋。

登假皇慈降，升中嘉秩殊。就坛苍璧瘗，扫地白云铺。

绿简藏金箓，朱书散赤符。云璈奏钧乐，玉醴荐行厨。

展礼陈巫祝，趋跄集弁儒。咒泉兴跃蜧，挥日却踆乌。

瑞蔼四和叶，神膏九土敷。濯枝宁破块，意气藉嘘枯。

淋潦沾桑雉，流云傍舄凫。忻兹桃李径，披洒待昭苏。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。